23. kafliSighvatr Sturluson bjó í Hjarðar-holti nökkura vetr . Síðan keypti hánn Sauðafell , ok fór þangat Nautfellis-vetr , ok bjó þar . Hann görðisk mikill höfðingi ok vinsæll við sína menn . Meðr þeim Kolbeini Tumasyni var in mesta vinátta með tengðum . Kolbeinn réð þá mestu fyrir norðan land , ok hafði öll goðorð fyrir vestan Öxnadals-heiði til mótz við Ávellinga-goðorð ; en Þorsteinn Ívarsson gaf Snorra Sturlusyni Ávellinga-goðorð , þat er hann átti . En Mel-menn áttu sínn hluta goðorðz . Fyrir norðan Öxnadalsheiði áttu þeir goðorð , Ögmundr sneis , ok Hallr Kleppjárnsson . Þorvaldr son Guðmundar ins Dýra fékk Sigurði Ormssyni þau goðorð er hann hafði átt . Sigurðr gaf þau goðorð Tuma , syni Sighvatz ; ok komzk Sighvatr svá at þeim síðan .